作者:杜甫
標題:夔州歌十絕句
內容:中巴之東巴東山，江水開闢流其間。白帝高為三峽鎮，夔州險過百牢關。白帝夔州各異城，蜀江楚峽混殊名。英雄割據非天意，霸主併吞在物情。群雄競起問前朝，王者無外見今朝。比訝漁陽結怨恨，元聽舜日舊簫韶。赤甲白鹽俱刺天，閭閻繚繞接山巔。楓林橘樹丹青合，複道重樓錦繡懸。瀼東瀼西一萬家，江北江南春冬花。背飛鶴子遺瓊蕊，相趁鳧雛入蔣牙。東屯稻畦一百頃，北有澗水通青苗。晴浴狎鷗分處處，雨隨神女下朝朝。蜀麻吳鹽自古通，萬斛之舟行若風。長年三老長歌裡，白晝攤錢高浪中。憶昔鹹陽都市合，山水之圖張賣時。巫峽曾經寶屏見，楚宮猶對碧峰疑。武侯祠堂不可忘，中有松柏參天長。干戈滿地客愁破，雲日如火炎天涼。閬風玄圃與蓬壺，中有高堂天下無。借問夔州壓何處，峽門江腹擁城隅。